MRSA - pogibeljni super-rezistentni stafilokok
Istraživanja pokazuju da se radi o jednom klonu stafilokoka aureusa koji je otporan na gotovo sve antibiotike
Bakterije su od pamtivijeka pratilje ljudskog roda. Od simbiotskog odnosa do epidemija ogromnih razmjera, bakterije i čovjek utječu jedan na drugog. Pogled na trenutačni rezultat jedne od modernijih bitki za nas je pripremila Rose Hoban. Infekcije uzrokovane stafilokokom aureusom najčešće su vrste infekcija uzrokovane članovima porodice stafilokoka. Od lokaliziranih kožnih infekcija do meningitisa i upala pluća, stafilokok aureus postaje sve veći problem ne samo u zdravstvenim ustanovama nego i u široj zajednici. Problem je posebno potenciran infekcijama koje uzrokuje soj otporan na ne tako davno efikasan antibiotik meticilin. Ovaj soj, poznat pod nazivom MRSA, ime je i dobio po engleskom opisu tog stanja koje u slobodnom prijevodu znači «stafilokok aureus otporan na meticilin». Naš današnji sugovornik, doktor Fred DeLeo s američkog Nacionalnog instituta zdravlja, daje nam malo više informacija o ovom bakterijskom soju. "Od otprilike 1998. godine, MRSA soj se pojavljuje u okolinama koje nemaju nikakve veze sa zdravstvenim ustanovama. Pacijenti su ljudi općenito dobrog zdravlja koji u bolnici nisu bili barem godinu dana prije pojave infekcije, nisu imali nikakav operacijski zahvat i općenito su bez posebnih tegoba. Upravo ti ljudi obolijevaju od ovog soja otpornog na meticilin." Doktor DeLeo se zapitao u koliko se različitih sojeva razvila otpornost na ovaj antibiotik? Da bi odgovorio na to pitanje, njegov tim je analizirao uzorke prikupljene diljem Amerike. Rezultati su bili jasni. "Nikakve dvojbe nema da se radi o jednom jedinom klonu ove bakterije, klonu koji je pronašao način da se odupre antibioticima i brzo proširi kroz inače zdravu populaciju." Doktor DeLeo kaže da će ovo saznanje omogućiti da se razviju bolji dijagnostički testovi za ranu identifikaciju ovog soja, a za očekivati je da bi moglo pomoći i u razvitku novih antibiotika. Rezultati rada su objavljeni u stručnom časopisu Proceedings of the National Academy of Sciences.